CELEX: 52012PC0187
Language: mt
Date: 2012-04-26
Title: Proposta għal DEĊIŻJONI TAL-KUNSILL dwar il-pożizzjoni li għandha tittieħed mill-Unjoni Ewropea fil-Kumitat Konġunt stabbilit skont il-Ftehim dwar iż-Żona Ekonomika Ewropea dwar l-emenda għall-Anness XIII (Trasport) tiegħu

|
			
		
		
		52012PC0187
		
			Proposta għal DEĊIŻJONI TAL-KUNSILL dwar il-pożizzjoni li għandha tittieħed mill-Unjoni Ewropea fil-Kumitat Konġunt stabbilit skont il-Ftehim dwar iż-Żona Ekonomika Ewropea dwar l-emenda għall-Anness XIII (Trasport) tiegħu /* COM/2012/0187 final - 2012/0094 (NLE) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
Mal-inkorporazzjoni tar-Regolament (KE)
Nru 1008/2008 fil-Ftehim dwar iż-Żona Ekonomika Ewropea
(ŻEE) (ara l-punt 64a fl-Anness XIII mal-Ftehim
taż-ŻEE[1]),
kien stabbilit reġim komuni bejn il-Partijiet Kontraenti għall-Ftehim
taż-ŻEE, li tippermetti lil trasportaturi bl-ajru milll-Istati
taż-ŻEE kollha li joperaw servizzi bl-ajru fi ħdan
iż-żona kollha taż-ŻEE.
L-istess sistema ġiet stabbilita bejn
l-UE u l-Isvizzera bl-inklużjoni tar-Regolament (KE) Nru 1008/2008
fil-Ftehim bejn l-UE u l-Isvizzera dwar it-Trasport bl-Ajru, għal
trasportaturi bl-ajru Svizzeri u tal-Komunità[2].
Permezz tal-inklużjoni tar-Regolament
(KE) Nru 1008/2008 fil-Konvenzjoni li tistabbilixxi l-Assoċjazzjoni
Ewropea tal-Kummerċ Ħieles (il-Konvenzjoni ta' Vaduz)[3], l-istess reġim ġiet
stabbilit ukoll bejn l-Isvizzera u l-Istati tal-EFTA taż-ŻEE
għat-trasportaturi bl-ajru Svizzeri u dawk tal-EFTA taż-ŻEE.
L-Istati tal-EFTA qajmu it-tħassib li
minkejja dan, tliet tipi ta' servizzi bl-ajru jibqgħu, madankollu,
problematiċi skont is-sistemi preżenti:
(i)         L-operazzjoni ta' servizzi bl-ajru
minn trasportatur bl-ajru Svizzeru minn Stat Membru tal-UE lejn Stat tal-EFTA
taż-ŻEE, u bil-maqlub.
(ii)        L-operazzjoni tas-servizzi bl-ajru
minn trasportatur bl-ajru tal-UE mill-Isvizzera lejn Stat tal-EFTA
taż-ŻEE, u bil-maqlub.
(iii)       L-operazzjoni tas-servizzi bl-ajru
minn trasportatur bl-ajru tal-EFTA taż-ŻEE minn Stat Membru tal-UE
lejn l-Isvizzera u bil-maqlub.
Sabiex jitneħħew dawn
ir-restrizzjonijiet legali sabiex ikun hemm rabtabejn is-swieq tal-avjazzjoni
stabbiliti bit-tliet ftehimiet imsemmija hawn fuq, huwa meħtieġ li
t-trasportaturi bl-ajru minn Stat li mhux parti mill-Ftehim rispettiv
jingħatalhom l-istess dritt li joperaw servizzi bl-ajru bħat-trasportaturi
bl-ajru minn Parti Kontraenti fil-ftehim rispettiv (jiġifieri
t-trasportaturi bl-ajru Svizzeri fir-rigward tal-Ftehim taż-ŻEE,
it-trasportaturi bl-ajru tal-UE fir-rigward tal-Konvenzjoni ta' Vaduz u
t-trasportaturi bl-ajru tal-EFTA taż-ŻEE fir-rigward tal-Ftehim bejn
l-UE u l-Isvizzera dwar it-Trasport bl-Ajru).
L-Isvizzera u l-Istati tal-EFTA
taż-ŻEE għalhekk qablu li jissuġġerixxu l-emenda
tat-tliet Ftehimiet imsemmija hawn fuq kif ġej:
(i)         Il-Ftehim taż-ŻEE
għandu jkun emendat biex jagħti lit-trasportaturi bl-ajru Svizzeri
d-dritt li joperaw servizzi bl-ajru minn Stat Membru tal-UE lejn Stat tal-EFTA
taż-ŻEE, u bil-maqlub.
(ii)        Il-Konvenzjoni ta' Vaduz
għandha tiġi emendata biex tagħti lit-trasportaturi tal-UE
bl-ajru d-dritt li joperaw servizzi bl-ajru mill-Isvizzera lejn Stat tal-EFTA
taż-ŻEE, u bil-maqlub.
(iii)       Il-Ftehim bejn l-UE u l-Isvizzera
dwar it-Trasport bl-Ajru għandu jiġi emendat biex jagħti
lit-trasportaturi bl-ajru tal-EFTA taż-ŻEE d-dritt li joperaw
servizzi bl-ajru minn Stat Membru tal-UE lejn l-Isvizzera u bil-maqlub.
Id-deċiżjonijiet li jipprevedu dawn
l-emendi għat-tliet ftehimiet għandhom ikunu marbuta ma' xulxin bi
klawsola ta’ reċiproċità li tiżgura li d-deċiżjonijiet
jidħlu fis-seħħ simultanjament.
Huwa fl-interess tal-UE li s-servizzi bl-ajru
minn trasportatur bl-ajru tal-UE jistgħu jitħaddmu mill-Isvizzera
lejn Stat tal-EFTA taż-ŻEE, u bil-maqlub. L-emendi previsti
għall-Ftehim taż-ŻEE, għall-Ftehim dwar it-trasport bl-ajru
bejn l-UE u l-Isvizzera u għall-Konvenzjoni ta' Vaduz se joħolqu suq
integrat għas-servizzi tal-avjazzjoni li jkopri l-intier taż-ŻEE
u l-Isvizzera, fuq il-bażi tar-Regolament (KE) Nru 1008/2008.
2.           RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
L-Istati tal-EFTA taż-ŻEE u
l-Isvizzera jaqblu ma' din il-proposta.
3.           ELEMENTI LEGALI TAL-PROPOSTA
L-emendi proposti għall-Anness XIII
tal-Ftehim taż-ŻEE huma inklużi fl-anness għall-abbozz
tal-proposta għal deċiżjoni tal-Kunsill.
Huma jikkonsistu f'żieda ta' paragrafu
ġdid bejn il-paragrafi (a) u (b) attwali tal-punt 64 (a), żieda ta'
paragrafu ġdid fi tmiem l-Artikolu 15 tar-Regolament (KE) Nru 1008/2008
kif inkorporat fiż-ŻEE li skontu t-trasportaturi bl-ajru Svizzeri se
jkunu intitolati li joperaw servizzi bl-ajru minn Stat Membru tal-Unjoni
Ewropea lejn Stat tal-EFTA taż-ŻEE, u bil-maqlub bl-istess
kondizzjonijiet bħat-trasportaturi bl-ajru tal-Unjoni Ewropea u tal-EFTA
taż-ŻEE.
Dan se jkun suġġett
għall-kondizzjoni li, fuq naħa, l-Unjoni Ewropea u l-Isvizzera jagħtu
lit-trasportaturi bl-ajru tal-EFTA taż-ŻEE d-dritt li joperaw
servizzi bl-ajru minn Stat Membru tal-Unjoni Ewropea lejn l-Isvizzera u
bil-maqlub, u, min-naħa l-oħra, illi l-Isvizzera u l-Istati tal-EFTA
taż-ŻEE jagħtu lit-trasportaturi bl-ajru tal-Unjoni Ewropea
d-dritt li joperaw servizzi bl-ajru mill-Isvizzera lejn Stat tal-EFTA
taż-ŻEE, u bil-maqlub.
Għal dak l-għan, d-dħul
fis-seħħ tad-Deċiżjoni tal-Kumitat Konġunt tiddependi
fuq id-dħul fis-seħħ tal-emendi meħtieġa fil-Ftehim
bejn l-UE u l-Isvizzera dwar it-trasport bl-ajru u l-Konvenzjoni ta' Vaduz.
4.           IMPLIKAZZJONI BAĠITARJA
Il-proposta ma għandhiex
implikazzjonijiet għall-baġit tal-UE.
2012/0094 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tittieħed mill-Unjoni Ewropea fil-Kumitat Konġunt stabbilit skont
il-Ftehim dwar iż-Żona Ekonomika Ewropea dwar l-emenda
għall-Anness XIII (Trasport) tiegħu
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 100(2)
u 218(9) tiegħu,
Wara li kkunsidra
r-Regolament tal-Kunsill (KE) Nru 2894/94 tat-28 ta' Novembru 1994
dwar l-arranġamenti għall-implimentazzjoni tal-Ftehim dwar
iż-Żona Ekonomika Ewropea[4],
u b'mod partikolari l-Artikolu 1(3) tiegħu,
Wara li kkunsidra l-proposta mill-Kummissjoni
Ewropea,
Billi:
(1)       L-Anness XIII tal-Ftehim
ġie emendat bid-Deċiżjoni tal-Kumitat Konġunt
taż-ŻEE Nru 90/2011 tad-19.07.2011[5], bis-saħħa ta' liema
r-Regolament (KE) Nru 1008/2008 tal-Parlament Ewropew u tal-Kunsill tal-24 ta’ Settembru 2008
dwar regoli komuni għall-operat ta’ servizzi bl-ajru fil-Komunità[6] ġie inkorporat fil-Ftehim.
(2)       Permezz tal-inklużjoni
tar-Regolament (KE) Nru 1008/2008 fil-Ftehim dwar it-Trasport bl-Ajru bejn
il-Komunità Ewropea u l-Konfederazzjoni Svizzera, l-istess sistema ġiet
stabbilita bejn l-UE u l-Isvizzera għat-trasportaturi bl-ajru Svizzeri u
dawk Komunitarji[7].
(3)       Permezz tal-inklużjoni
tar-Regolament (KE) Nru 1008/2008 fil-Konvenzjoni li tistabbilixxi
l-Assoċjazzjoni Ewropea tal-Kummerċ Ħieles (il-Konvenzjoni ta'
Vaduz)[8],
l-istess reġim ġie wkoll stabbilit bejn l-Isvizzera u l-Istati
tal-EFTA taż-ŻEE għat-trasportaturi bl-ajru Svizzeri u dawk
tal-EFTA taż-ŻEE.
(4)       L-Anness XIII tal-Ftehim
taż-ŻEE għandu għalhekk jiġi emendat biex jagħti
lit-trasportaturi bl-ajru Svizzeri d-dritt li joperaw servizzi bl-ajru minn
Stat Membru tal-UE lejn Stat tal-EFTA taż-ŻEE li jagħmel ukoll
parti mill-EFTA, u bil-maqlub.
ADOTTA DIN ID-DEĊIŻJONI:
Artikolu 1
Il-pożizzjoni
li għandha tittieħed mill-Unjoni fi ħdan il-Kumitat Konġunt
taż-ŻEE dwar l-emenda proposta għall-Anness XIII
għall-Ftehim taż-ŻEE għandha tkun ibbażata fuq
l-abbozz tad-Deċiżjoni tal-Kumitat Konġunt taż-ŻEE
mehmuż ma’ din id-Deċiżjoni.
Artikolu 2
Din
id-Deċiżjoni għandha tidħol fis-seħħ fil-jum
tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
ANNESS
Abbozz
DEĊIŻJONI
TAL-KUMITAT KONĠUNT TAŻ-ŻEE 
Nru
ta’ 
li
temenda l-Anness XIII (Trasport) tal-Ftehim taż-ŻEE
IL-KUMITAT KONĠUNT TAŻ-ŻEE,
Wara li kkunsidra l-Ftehim dwar
iż-Żona Ekomika Ewropea, kif emendat mill-Protokoll li
jaġġusta l-Ftehim dwar iż-Żona Ekonomika Ewropea, minn issa
'l quddiem imsejjaħ 'il-Ftehim', u b'mod partikolari l-Artikolu 98
tiegħu,
Billi:
(1)                   
L-Anness XIII tal-Ftehim ġie emendat
bid-Deċiżjoni tal-Kumitat Konġunt taż-ŻEE Nru ...
ta'...[9].
(2)                   
L-Anness XIII tal-Ftehim ġie emendat
bid-Deċiżjoni tal-Kumitat Konġunt taż-ŻEE Nru 90/2011
tad-19 ta' Lulju 2011[10],
li jinkorpora fil-ftehim ir-Regolament (KE) Nru 1008/2008 tal-Parlament
Ewropew u tal-Kunsill tal-24 ta’ Settembru 2008 dwar regoli
komuni għall-operat ta’ servizzi bl-ajru fil-Komunità (Riformulazzjoni)[11].
(3)                   
Il-Partijiet Kontraenti għandhom l-għan
li jiżguraw li t-trasportaturi bl-ajru tal-EFTA taż-ŻEE huma
intitolati li joperaw servizzi bl-ajru minn Stat Membru tal-UE lejn l-Isvizzera
u bil-maqlub.
(4)                   
Il-Partijiet Kontraenti jimmiraw ukoll li
jiżguraw li t-trasportaturi bl-ajru tal-Komunità huma intitolati li
joperaw servizzi bl-ajru minn kwalunkwe Stat tal-EFTA taż-ŻEE lejn
l-Isvizzera, u bil-maqlub.
(5)                   
Għal dan il-għan, il-Kumitat Konġunt
taż-ŻEE għandu jagħti, soġġett
għall-kondizzjoni ta' reċiproċità, lit-trasportaturi bl-ajru
Svizzeri d-dritt li joperaw minn Stat Membru tal-UE lejn Stat tal-EFTA taż-ŻEE,
u bil-maqlub.
(6)                   
L-Anness XIII tal-Ftehim għandu jiġi
emendat kif meħtieġ,
ADOTTA DIN ID-DEĊIŻJONI:
Artikolu 1
Il-Punt 64a (ir-Regolament (KE) Nru 1008/2008
tal-Parlament Ewropew u tal-Kunsill) tal-Anness XIII mal-Ftehim
għandu jiġi emendat kif ġej:
1.           L-addattament attwali (b)
għandu jkun innumerat mill-ġdid bħala addattament (c).
2.           L-adattament
li ġej għandu jiddaħħal wara l-adattament (a):
‘(b)    Il-paragrafu li ġej għandu
jiżdied fl-Artikolu 15:
“6.     Skont l-istess kondizzjonijiet
bħat-trasportaturi bl-ajru tal-Unjoni Ewropea u dawk tal-EFTA
taż-ŻEE, it-trasportaturi bl-ajru Svizzeri għandhom ikunu
intitolati li joperaw servizzi bl-ajru minn Stat Membri tal-Unjoni Ewropea lejn
Stat tal-EFTA taż-ŻEE, u bil-maqlub. Dan għandu jkun
suġġett għall-kondizzjoni li, fuq naħa, l-Unjoni Ewropea u
l-Isvizzera jagħtu lit-trasportaturi bl-ajru tal-EFTA taż-ŻEE
d-dritt li joperaw servizzi bl-ajru minn Stat Membru tal-Unjoni Ewropea lejn
l-Isvizzera u bil-maqlub, u min-naħa l-oħra, li l-Isvizzera u
l-Istati tal-EFTA taż-ŻEE jagħtu lit-trasportaturi bl-ajru
tal-Unjoni Ewropea d-dritt li joperaw servizzi bl-ajru mill-Isvizzera lejn Stat
tal-EFTA taż-ŻEE, u bil-maqlub.
Kwalunkwe restrizzjoni fuq dan l-arranġament
li tirriżulta minn ftehimiet bilaterali u multilaterali eżistenti li
jorbtu lill-Unjoni Ewropea, min-naħa, u l-Istati tal-EFTA
taż-ŻEE, min-naħa l-oħra, huma hawnhekk imħassra.”'
Artikolu 2
Din id-Deċiżjoni għandha
tidħol fis-seħħ fl-għoxrin jum wara dak tal-adozzjoni
tagħha, sakemm ikunu saru n-notifiki kollha skont l-Artikolu 103(1)
tal-Ftehim lill-Kumitat Konġunt taż-ŻEE* jew
fid-data tad-dħul fis-seħħ tal-Ftehim bejn l-UE u l-Isvizzera li
jagħti lit-trasportaturi bl-ajru tal-EFTA taż-ŻEE d-dritt li
joperaw servizzi bl-ajru minn Stat Membru tal-UE lejn l-Isvizzera u bil-maqlub,
min-naħa, jew tal-Ftehim bejn l-Istati tal-EFTA taż-ŻEE u
l-Isvizzera li jagħti d-dritt lit-trasportaturi bl-ajru tal-Komunità li
joperaw servizzi bl-ajru mill-Isvizzera lejn Stat tal-EFTA taż-ŻEE, u
bil-maqlub, min-naħa l-oħra, liema minnhom ikun l-aħħar.
Artikolu 3
Il-President tal-Kumitat Konġunt
taż-ŻEE għandu javża lill-Isvizzera bl-adozzjoni ta' din
id-Deċiżjoni u bl-aħħar notifika lill-Kumitat Konġunt
taż-ŻEE skont l-Artikolu 103(1) tal-Ftehim, jekk ikun hemm.
Artikolu 4
Din
id-Deċiżjoni għandha tiġi ppubblikata fit-Taqsima
taż-ŻEE, u fis-Suppliment taż-ŻEE ma' Il-Ġurnal
Uffiċjali tal-Unjoni Ewropea.
Magħmul fi
Brussell, .
            Għall-Kumitat
Konġunt taż-ŻEE
            Il-President
            
            
            
            Is-Segretarji
            lill-Kumitat Konġunt taż-ŻEE
[1]               Id-Deċiżjoni
tal-Kumitat Konġunt taż-ŻEE Nru 90/2011, tad-19.07.2011,
ĠU L262, 6.10.2011, p. 62.
[2]               Id-Deċiżjoni
tal-Kumitat Konġunt Nru 1/2010, tas-07.04.2010, ĠU L106, 28.04.2010
p. 20.
[3]               Id-Deċiżjoni tal-Kunsill
tal-EFTA Nru 1 tal-2012 tat-22 ta' Marzu 2012
li temednda l-Appendiċi tal-Anness Q mal-Konvenzjoni (Trasport
bl-Ajru).
[4]               ĠU L 305,
30.11.1994, p. 6.
[5]               ĠU L262, 6.10.2011, p.
62.
[6]               ĠU
L 293, 31.10.2008, p. 3.
[7]               Id-Deċiżjoni tal-Kumitat Konġunt
Nru 1/2010 tas-07.04.2010, ĠU L106, 28.04.2010 p. 20.
[8]               Deċiżjoni tal-Kunsill tal-EFTA Nru 1/2012
tat-22.03.2012.
[9]               ĠU L ...
[10]             ĠU L262, 6.10.2011, p. 62
[11]             ĠU L293, 31.10.2008, p. 3.
*               [Ma huma indikati l-ebda rekwiżiti kostituzzjonali.]
[Rekwiżiti kostituzzjonali huma indikati.]